เก็งงบ บจ. เก็บหุ้นปันผล SET พรุ่งนี้บวกต่อ แนวต้าน 1,294
บล.กสิกรไทย มองแนวโน้มการลงทุนในวันพรุ่งนี้ (4 ก.พ.) ตลาดฯยังมีโอกาสที่จะปรับตัวขึ้นได้ พร้อมให้แนวรับ 1,276 จุด ส่วนแนวต้าน 1,294 จุด
3 ก.พ. 2559

นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย เปิดเผยถึงตลาดหุ้นไทยในช่วงบ่ายนี้ (3 ก.พ.) ค่อนข้างแข็งแกร่ง ดัชนีฯสามารถดีดกลับขึ้นมาได้จากช่วงเช้าที่อยู่ในแดนลบ จึงสวนทางตลาดหุ้นอื่นในภูมิภาคเอเชียที่ต่างอยู่ในแดนลบกัน ทั้งนี้ตลาดหุ้นไทยมีแรงซื้อกลับเข้ามาในหุ้นกลุ่มพลังงาน จากช่วงเช้าที่ติดลบค่อนข้างมาก อาจเป็นผลจากราคาน้ำมันในตลาดล่วงหน้าดีดขึ้นในช่วงบ่ายนี้ และตลาดในยุโรปก็ลดช่วงลบลงจากช่วงเปิดตลาด รวมถึงดาวโจนส์ฟิวเจอร์สก็อยู่ในแดนบวก
นอกจากนี้ ตลาดฯยังมีแรงหนุนจากการเข้ามาเล่นเก็งผลประกอบการของบริษัทจดทะเบียน และเล่นหุ้นที่ให้ปันผลสูง อย่างไรก็ดี มองว่าตลาดฯยังมีความเสี่ยงอยู่ ซึ่งทำให้ตลาดฯยังมีทิศทางที่อาจจะผันผวนได้
แนวโน้มการลงทุนในวันพรุ่งนี้ (4 ก.พ.) ตลาดฯยังมีโอกาสที่จะปรับตัวขึ้นได้ พร้อมให้แนวรับ 1,276 จุด ส่วนแนวต้าน 1,294 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 234.00 บาท เพิ่มขึ้น 2.00 บาท
ADVANC ปิดที่ 171.50 บาท เพิ่มขึ้น 3.00 บาท
AOT ปิดที่ 369.00 บาท ลดลง 3.00 บาท
KBANK ปิดที่ 164.00 บาท ลดลง 1.00 บาท         
PTTEP ปิดที่ 56.75 บาท เพิ่มขึ้น 2.00 บาท
 
ที่มา: สำนักข่าวอินโฟเควสท์